CELEX: 62010CN0251
Language: el
Date: 2010-05-20 00:00:00
Title: Υπόθεση C-251/10 P: Αναίρεση που άσκησε στις 20 Μαΐου 2010 η KEK Δίαυλος κατά της αποφάσεως του Γενικού Δικαστηρίου (Μονομελές Πρωτοδικείο) που εκδόθηκε στις 18 Μαρτίου 2010 στην υπόθεση T-190/07, KEK Δίαυλος κατά Ευρωπαϊκής Επιτροπής

17.7.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 195/14
            
         Αναίρεση που άσκησε στις 20 Μαΐου 2010 η KEK Δίαυλος κατά της αποφάσεως του Γενικού Δικαστηρίου (Μονομελές Πρωτοδικείο) που εκδόθηκε στις 18 Μαρτίου 2010 στην υπόθεση T-190/07, KEK Δίαυλος κατά Ευρωπαϊκής Επιτροπής
   (Υπόθεση C-251/10 P)
   2010/C 195/20
   Γλώσσα διαδικασίας: η ελληνική
   
      Διάδικοι
   
   
      Αναιρεσείουσα: KEK Δίαυλος (εκπρόσωπος: Δ. Χατζημιχάλης, Δικηγόρος)
   
      Αντίδικος στην αναιρετική διαδικασία: Ευρωπαϊκή Επιτροπή
   
      Αιτήματα
   
   
               —
            
            
               Να γίνει δεκτή η παρούσα αίτησή μας καθ'όλον αυτής το αιτητικό
            
         
               —
            
            
               Να αναιρεθεί για τους λόγους που αναφέρονται στην αίτηση αναιρέσεως η προσβαλλόμενη απόφαση του Γενικού Δικαστηρίου (μονομελούς) της 18ης Μαρτίου 2010 στην υπόθεση Τ-190/07 προκειμένου να γίνει δεκτή η ως άνω προσφυγή της εταιρίας μας κατά της αποφάσεως Ε(2006) 465 τελικό της Επιτροπής της 23ης Φεβρουαρίου 2006 καθ'όλον αυτής το αιτητικό, και να ακυρωθεί η απόφαση αυτή ως και κάθε άλλη συναφής πράξη ή/και απόφαση της Επιτροπής.
            
         
               —
            
            
               Να καταδικαστεί η καθής Ευρωπαϊκή Επιτροπή στη δικαστική μας δαπάνη και την αμοιβή του πληρεξουσίου μας Δικηγόρου και των δύο βαθμών δικαιοδοσίας.
            
         
      Λόγοι αναιρέσεως και κύρια επιχειρήματα
   
   Με την από 20.05.2010 αναίρεσή της η εταιρεία KEK Δίαυλος προσφεύγει κατά της αποφάσεως του Γενικού Δικαστηρίου (μονομελούς) της 18ης Μαρτίου 2010 στην υπόθεση Τ-190/07, και ζητά την αναίρεσή της προκειμένου να γίνει δεκτή η ως άνω προσφυγή της εταιρείας κατά της αποφάσεως Ε(2006) 465 τελικό της Επιτροπής της 23ης Φεβρουαρίου 2006 καθ'ολον αυτής το αιτητικό, και να ακυρωθεί η απόφαση αυτή ως κάθε άλλη συναφής πράξη ή/και απόφαση της Επιτροπής.
   Την αναίρεση της ως άνω απόφασης ζητά για τους κατωτέρω συνοπτικά αναφερόμενους λόγους:
   
                
            
            
               Πρώτος λόγος αναίρεσης: Η προσβαλλόμενη απόφαση με εσφαλμένες και πλημμελείς αιτιολογίες απέρριψε στο σύνολό της την προσφυγή μας καθ'όλους τους σε αυτή διαλαμβανόμενους ισχυρισμούς, ενώ θα έπρεπε να την κάνει δεκτή στο σύνολό της, άλλως εν μέρει. Ειδικότερα, η προσβαλλόμενη απόφαση ουδόλως λαμβάνει υπόψη τον ουσιώδη για την έκβαση της δίκης ισχυρισμό μας ότι η εταιρία μας εξετέλεσε τη συμβατική της υποχρέωση για εκπόνηση έντυπης πληροφοριακής έκδοσης σε 1 000 αντίτυπα (για κάθε γλώσσα) που να περιλαμβάνει όλες τις πληροφορίες που απαιτούνται για την προετοιμασία των μαθητών σχετικά με τη μετάβαση στο ευρώ, εκδίδοντας σχετικό πολυσέλιδο πληροφοριακό έντυπο (συνημ. viii, ix & x), πάσχει δε από έλλειψη αιτιολογίας αναφορικά με την κρίση της για τα πληροφοριακά φυλλάδια που εκδώσαμε σε εκπλήρωση των συμβατικών μας υποχρεώσεων.
            
         
                
            
            
               Δεύτερος λόγος αναίρεσης: Η προσβαλλόμενη απόφαση έσφαλε διότι παραβίασε τον νόμο, και ειδικότερα το άρθρο 48 του Κανονισμού Διαδικασίας, καθόσον απέρριψε την πρότασή μας συμπληρωματικών αποδείξεων, και ειδικότερα την προθεσμία που ζήτησε η εταιρία μας κατά τη συζήτηση της υπόθεσης στο ακροατήριο προκειμένου να προσκομίσει ορισμένα έγγραφα που απορούσαν σε φερόμενες ως διαπιστωθείσες από την Επιτροπή «παρατυπίες», και δη στο θέμα του χρόνου κατά τον οποίο καταχωρίστηκαν στα λογιστικά βιβλία της εταιρίας μας οι κρίσιμες δαπάνες προκειμένου αυτές να κριθούν ως «επιλέξιμες» κατά τη σύμβαση και το παράρτημα ΙΙ αυτής.
            
         
                
            
            
               Τρίτος λόγος αναίρεσης: Η προσβαλλόμενη ως άνω απόφαση του Γενικού Δικαστηρίου (μονομελούς) της 18ης Μαρτίου 2010, εσφαλμένως μας καταδίκασε στα δικαστικά έξοδα της Επιτροπής, ενώ θα έπρεπε κατ'εφαρμογή της παραγράφου 3 του άρθρ. 87 του Κανονισμού Διαδικασίας να συμψηφίσει τη δικαστική δαπάνη μεταξύ ημών των διαδίκων, άλλως να μας καταδικάσει ως ηττηθέντες διαδίκους σε μέρος μόνο της δικαστικής δαπάνης της Επιτροπής, συνεκτιμώντας τις περιστάσεις.